Gandia i Fano enforteixen els seus llaços amb un nou Acord d'Amistat entre Falles i Carnevale di Fano
16 març 2025

## Gandia i Fano enforteixen els seus llaços amb un nou Acord d'Amistat entre Falles i Carnevale di Fano16 març 2025Última actualització: 16 març 2025

![](../gestion/img/b2202b5d7612d4ce4396b60c81ff0cff5c0517718e70ae41f8bb38758a45429e.jpg)  
  

La Casa de Cultura Marqués de González de Quirós, ha sigut hui l’escenari d’un nou capítol en la relació entre Gandia i la ciutat italiana de Fano: la signatura de l'Acord d'Amistat entre la Federació de Falles de Gandia i l'Entitat Carnavalesca de Fano. Aquest pacte va reforçar la connexió entre les dues localitats, basada en les seues tradicions culturals i en més de tres dècades d’intercanvis.

La relació entre Gandia i Fano es remunta a l’any 1989, quan els tinents d’alcalde de les ciutats, Francesco Baldarelli i Pepa Frau, van iniciar els primers protocols d’agermanament. En 2017, el projecte europeu _CARNVALproject__,_ coordinat per la Universitat Politècnica de València, va analitzar els vincles entre les Falles i altres festivitats carnavalesques, destacant-ne l'impacte econòmic, turístic i, sobretot, el seu valor com a element de cohesió social.

El 19 de març de 2019, l’alcaldessa de Gandia, Diana Morant, i l’alcalde de Fano, Massimo Seri, van signar el Pacte d’Agermanament oficial entre ambdues ciutats, consolidant una relació que ara ha fet un pas més amb aquest Acord d'Amistat entre dues de les seues manifestacions culturals més representatives: les Falles de Gandia i el Carnaval de Fano _(__Carnevale di Fano)._

L’acte de signatura de l’acord va comptar amb la presència de Francisco Martínez, president de la Federació de Falles de Gandia, i Valentina Bernardini, presidenta de l’Entitat Carnavalesca de Fano. Acompanyats per la delegació de Fano i les Falleres Majors de Gandia, ambdós representants van destacar la importància del pacte per enfortir la cooperació entre les dues festivitats i impulsar futures col·laboracions.

Liduvina Gil, regidora de l’Àrea de Relacions Internacionals i Agermanaments de l'Ajuntament de Gandia, va subratllar el valor d’aquest acord: _"Aquest acord suposa una fita en la relació entre Gandia i Fano. Ens permet enfortir els nostres llaços a través de les nostres festivitats més emblemàtiques i continuar treballant junts en la promoció de la cultura i la tradició. Tant el Carnestoltes de Fano com les Falles de Gandia són manifestacions culturals que transmeten un missatge social i fomenten la cohesió social."_

Per la seua part, l’Alcalde de Gandia, José Manuel Prieto, va destacar la rellevància de l’acord com una mostra del compromís de la ciutat amb la projecció internacional de les seues tradicions: _"Les Falles són un símbol de la nostra identitat i aquest acord amb el Carnaval de Fano ha reforçat el nostre paper en la difusió i preservació de les nostres festivitats més emblemàtiques". "Amb este acte, les Falles de Gandia i el Carnestoltes de Fano es troben definitivament en el camí, per a obrir una nova etapa on el millor està per vindre. Dues festes obertes al món; dues festes des d’ara més germanes, que volen amb esta confraternització ser símbol d’una Europa unida; d’una Europa que ara, més que mai, vol mirar al futur sense tornar enrere; d’eixa Europa de les ciutats obertes, integradores i tolerants"._

El Carnaval de Fano, documentat des de 1347 i considerat el més antic d’Itàlia, i les Falles de Gandia, la festivitat més representativa de la ciutat, comparteixen un esperit basat en la sàtira i la crítica social. Aquest acord ha enfortit aquests llaços i ha consolidat el compromís d’ambdues localitats amb la preservació i difusió de les seues tradicions.

La celebració d’aquest pacte és un testimoniatge de l’esforç continu per mantenir viva la identitat d’aquestes festivitats i consolidar l’agermanament entre Gandia i Fano. Com deia Umberto Eco: _"La belleza del cosmos no procede solo de una unidad en la variedad, sino también de la variedad en la unidad"._